Nos Stephanus de Sancto Pontio, tenens sigillum commune regium in baillivia Matisconensi constitutum, notum facimus universis presentes litteras inspecturis, quod Guillerminus, filius quondam Guioti de Nantone, civis Matisconensis, clericus, constitutus coram mandato nostro, videlicet Johanne de Chilliaco, clerico jurato domini regis et nostro, et ad hoc a nobis specialiter deputato, idem Guillerminus, sciens, prudens et spontaneus, ut asserit, confitetur et ex certa scientia publice recognoscit, in presentia dicti jurati nostri, domini Hugonis de Monte Aureo, canonici Matisconensis, et domni Petri Mignot, presbiteri, testium ad hoc vocatorum, se donasse et concessisse, in puram et perpetuam elemosinam, domino abbati et conventui Cluniacensi, nomine et ad opus ecclesie Sancti Petri Cluniensis, domum suam sitam Matiscone, in vico de Castellione, juxta domum Perroneti Caillat, ex una parte, et juxta portam dicti vici, ex altera, et ante domum Guichardi, fratris ipsius Guillermini, ex altera; et dictum dominum abbatem de eadem domo investivisse et in possessionem misisse corporalem de eadem, ob causam donationis premisse, salvis tamen dominis directis domus predicte, jure directi dominii, et etiam quatuor denariis Parisiensibus censualibus pro dicta domo debitis. Quamquidem donationem et concessionem idem Guillelmus, ex spontanea voluntate sua vult, laudat, approbat, ratificat et acceptat; et promittit per juramentum suum, etc. In cujus rei testimonium, cum nobis constet de premissis per relationem dicti mandati nostri, cui super hiis et aliis fidem plenam adhibemus, ad preces dicti Guillermi[ni] nobis oblatas per dictum mandatum nostrum, pro eo sigillum predictum presentibus apposuimus. Datum die mercurii, in octabis Epiphanie Domini, anno ejusdem millesimo CCº nonagesimo tertio. Expedita est per me Johannem de Chilliaco. (Seing.)